Sklep Komisije

z dne 27. marca 2002

o ustanovitvi skupine generalnih direktorjev za odnose med delodajalci in delavci

(2002/260/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti in zlasti člena 211 Pogodbe,

ob upoštevanju naslednjega:

(1) V sporočilu o Agendi o socialni politiki [1] je Komisija poudarila potrebo po pozitivnem in dinamičnem medsebojnem vplivu ekonomske in socialne politike ter politike zaposlovanja; potrjuje zlasti svojo zavezanost obsežnim spremembam v delovnem okolju in izpostavlja vrsto dejavnosti za posodobitev in izboljšanje odnosov med delodajalci in delavci.

(2) V tem okviru je treba prilagoditi in izboljšati veljavno zakonodajo, tako da bo odražala novo ekonomijo in s tem spodbudila novo ravnotežje med fleksibilnostjo in varstvom delavcev.

(3) V ta namen je treba ustanoviti skupino na visoki ravni, ki bo, na lastno pobudo ali na zahtevo, svetovala Komisiji, ji pomagala pri delu, to je pri pripravi novih pobud Skupnosti, revidiranju pravnega reda Evropskih skupnosti, organiziranju raziskav, analiz in študij, ocenjevanju in izvajanju delovne zakonodaje Skupnosti in zagotavljanju usposabljanja in informacij o zakonodaji Skupnosti. Lahko razvija tudi izmenjave novih izkušenj in razširjanje dobre prakse na tem področju.

(4) Taka stalna skupina na visoki ravni naj spodbuja tesnejše sodelovanje med državami članicami in Komisijo, pri čemer spoštuje načelo subsidiarnosti. To sodelovanje postaja pomembnejše zaradi prihodnje širitve Unije, vedno bolj nadnacionalne narave odnosov med delodajalci in delavci, procesov nadnacionalnega industrijskega prestrukturiranja in moderniziranja delovnega prava, s čimer postaja trg delovne sile bolj dinamičen, kar zahteva boljšo preglednost –

SKLENILA:

Člen 1

1. Ustanovi se skupina generalnih direktorjev za odnose med delodajalci in delavci (v nadaljnjem besedilu skupina), s čimer se zagotovi telo za posvetovanje, presojo, izmenjave in sodelovanje med državami članicami in Komisijo.

2. Njena naloga je:

(a) vzpostaviti tesno sodelovanje med institucijami držav članic in Komisijo glede zadev v zvezi z

- pripravo novih pobud Skupnosti na področju odnosov med delodajalci in delavci,

- uporabo in revidiranje pravnega reda Evropskih skupnosti na področju delovnega prava,

- pripravo raziskovalnih programov, analiz, študij, publikacij in ukrepov za krepitev ozaveščenosti o delovni zakonodaji Skupnosti.

(b) spremljati razvoj politik na področju delovne zakonodaje in odnosov med delodajalci in delavci;

(c) pospešiti izmenjavo izkušenj in dobre prakse na področju individualne in kolektivne delovne zakonodaje.

Člen 2

1. V skupino bodo vključeni generalni direktorji za odnose med delodajalci in delavci držav članic.

2. Skupini bo predsedoval predstavnik Komisije.

3. Skupina lahko ustanovi skupine strokovnjakov ali delovne skupine.

Člen 3

1. Sestanke skupine sklicuje predsedujoči, na lastno pobudo ali na zahtevo vsaj polovice članov skupine.

2. Skupina se načeloma sestaja dvakrat letno.

V Bruslju, 27. marca 2002

Za Komisijo

Anna Diamantopoulou

Članica Komisije

[1] COM (2000) 379 dokončno.

--------------------------------------------------